ORDE do 7 de xuño de 2005 de aprobación definitiva do proxecto de modificación puntual número 26 do Plan Xeral de Ordenación Urbana, relativa á reordenación de vías na zona do Meixoeiro-Bembrive do concello de Vigo (Pontevedra). (Expediente PO-02026).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/09/2005

O Concello de Vigo conta con Plan Xeral de Ordenación Urbana, aprobado definitivamente polo Consello da Xunta de Galicia con data do 29-4-1993.
A documentación remitida consta de expediente administrativo e proxecto técnico da modificación.
O obxecto deste proxecto de modificación puntual é a mellora de accesibilidade ao Hospital do Meixoeiro a través dunha reordenación viaria, o que produce axustes na clasificación do solo, e tamén establécese un solo de especial protección arqueolóxica no Castro de Areeiro que vén substituír a categoría de solo de especial protección forestal.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido con data do 22-12-2003, de conformidade co disposto no artigo 85.1º da Lei 9/2002.
O Pleno do concello, o 30-5-2004, acordou a aprobación inicial, publicada en prensa e no DOG do 28-5-2004, co resultado da fase de información pública que consta no expediente tramitado e apro
bado provisionalmente polo Pleno do concello o 28-2-2005.
Revisado o documento relativo á modificación puntual nº 26 do PXOU relativa á reordenación de viais na zona do Meixoeiro-Bembrive do concello de Vigo, e analizados os aspectos sinalados no artigo 85.7º da Lei 9/2002, procede sinalar que foron corrixidas as observacións contidas no anterior informe desta consellería.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente a modificación puntual número 26 do Plan Xeral de Ordenación Urbana relativa á reordenación de vías na zona do Meixoeiro-Bembrive do concello de Vigo (Pontevedra).
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de xuño de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda